**ΔΙΕΚ ΝΑΥΠΛΙΟΥ**

**ΕΙΔΙΚΟΤΗΤΑ: ΤΕΧΝΟΛΟΓΙΕΣ ΕΠΙΚΟΙΝΩΝΙΑΣ ΚΑΙ ΠΛΗΡΟΦΟΡΙΩΝ ΣΤΗΝ ΤΑΞΙΔΙΩΤΙΚΗ ΒΙΟΜΗΧΑΝΙΑ**

**ΧΕΙΜΕΡΙΝΟ ΕΞΑΜΗΝΟ 2023 (Β)**

**ΕΞΑΜΗΝΟ Α/ ΣΠΟΥΔΑΣΤΙΚΗ ΧΡΟΝΙΑ 2023-2024**

**ΣΗΜΕΙΩΣΕΙΣ ΓΙΑ ΤΗΝ ΠΡΟΟΔΟ ΣΤΟ ΜΑΘΗΜΑ: ΑΡΧΕΣ ΟΙΚΟΝΟΜΙΚΗΣ ΘΕΩΡΙΑΣ (ΒΑΣΙΚΑ ΣΤΟΙΧΕΙΑ ΜΙΚΡΟΟΙΚΟΝΟΜΙΑΣ) ΜΕ ΤΗ ΜΕΘΟΔΟ ΤΩΝ ΕΡΩΤΟΑΠΑΝΤΗΣΕΩΝ**

**ΚΑΘΗΓΗΤΗΣ-ΕΚΠΑΙΔΕΥΤΗΣ: ΤΑΣΟΣ Γ. ΛΑΜΠΡΟΥ**

**ΠΕ78 ΚΟΙΝΩΝΙΚΩΝ ΕΠΙΣΤΗΜΩΝ**

**ΕΡΩΤΗΣΕΙΣ**

1. Ποιες είναι οι ιδιότητες των αναγκών;
2. Ποια η διάκριση των αγαθών;
3. Τι γνωρίζετε για το οικονομικό κύκλωμα;
4. Παρουσιάστε τον νόμο της ζήτησης.
5. Παρουσιάστε τους παράγοντες που προκαλούν αύξηση της ζήτησης.
6. Παρουσιάστε τον νόμο της προσφοράς.
7. Παρουσιάστε τον νόμο της προσφοράς, τους παράγοντες που μειώνουν την προσφορά
8. Παράγοντες που επηρεάζουν το κόστος μιας επιχείρησης ή ενός οργανισμού.
9. Ποια είναι τα τρία είδη του κόστους.
10. Παρουσιάστε τους παράγοντες που καθορίζουν τον ορθολογικό καταναλωτή.
11. Παρουσιάστε την έννοια του «επιχειρείν».
12. Τι γνωρίζετε για την καμπύλη παραγωγικών δυνατοτήτων (Κ.Π.Δ), ποιοι παράγοντες προκαλούν την μετατόπιση της Κ.Π.Δ.

**ΑΠΑΝΤΗΣΕΙΣ:**

1.ΑΠΑΝΤΗΣΗ :Οι ιδιότητες των αναγκών είναι οι εξής:

Α) Η εξέλιξη, η ίδια ανάγκη καλύπτεται με διαφορετικά αγαθά στην πορεία του χρόνου, π.χ. η ανάγκη της θέρμανσης (από τη φωτιά στην σπηλιά μέχρι το ενεργειακό τζάκι της σημερινής εποχής), η ανάγκη της επικοινωνίας

Β) Ο πολλαπλασιασμός: διαφοροποίηση αγαθών για να καλυφθούν οι διαφορετικές και πολλές ανάγκες. Πολλαπλασιάζουμε τις ανάγκες, πολλαπλασιάζουμε τα αγαθά.

Στον πολλαπλασιασμό συμβάλλουν:

1. Η τεχνολογία, νέες τεχνολογικές εφαρμογές, νέα αγαθά, νέες τεχνολογίες, νέες τεχνολογικές εφαρμογές, πληθώρα αγαθών.
2. Η μίμηση. Τα καταναλωτικά πρότυπα, η μόδα που επιβάλλει καταναλωτικές συνήθειες στην αγορά συγκεκριμένων αγαθών.
3. Η συνήθεια. Σύμφωνα με την κλασσική φράση «το συνήθισα, το έχω ανάγκη» δημιουργεί πολλαπλασιασμό αναγκών. Η επαναλαμβανόμενη χρήση -απόλαυση δημιουργεί συνθήκες για κατανάλωση νέων αγαθών.
4. Η διαφήμιση. Καθοριστικός ο ρόλος της, μέσα από τα Μ.Μ.Ε. (έντυπα και ηλεκτρονικά) επιβάλλει καταναλωτικές συνήθειες. Κατανάλωση νέων αγαθών, οδηγεί σε υπερκατανάλωση, άρα σε πολλαπλασιασμό των αγαθών.

Γ) η τρίτη ιδιότητα των αναγκών είναι ο κορεσμός, οι ανάγκες των ανθρώπων είναι απεριόριστες, η καθεμιά ανάγκη, υπό συγκεκριμένες συνθήκες υπόκειται σε προσωρινό κορεσμό. Όταν έχει ικανοποιηθεί μία ανάγκη σε μία συγκεκριμένη στιγμή, θα προκύψει άμεσα ο κορεσμός. Η αίσθηση του κορεσμού επί μιας ανάγκης έχει χαρακτηριστικά υποκειμενικά, διαφέρει από άτομο σε άτομο. Μιλάμε για προσωρινό κορεσμό μιας συγκεκριμένης ανάγκης, π.χ. η αίσθηση της δίψας, της πείνας, της ένδυσης κλπ.

2.ΑΠΑΝΤΗΣΗ:Μπορούμε να παρατηρήσουμε τις παρακάτω διακρίσεις:

Α) Πρώτη διάκριση. Τα ελεύθερα αγαθά και τα οικονομικά αγαθά. Τα ελεύθερα αγαθά βρίσκονται ελεύθερα στη φύση. Η θερμότητα του ήλιου, ο αέρας, οι φυσικές ομορφιές. Τα οικονομικά αγαθά είναι αποτελέσματα της παραγωγικής προσπάθειας του κάθε ανθρώπου π.χ. παραγωγή ελαιολάδου, Η/Υ, κλπ.

Στην συνέχεια τα οικονομικά αγαθά διακρίνονται:

Β) σε υλικά αγαθά και σε άυλα – υπηρεσίες. Τα υλικά αγαθά περιέχουν ύλη, πάντα χρήσιμα για τη ζωή μας π.χ. αγαθά διατροφής, ρούχα, εξοπλισμός κλπ. Τα άυλα αγαθά – υπηρεσίες υποδηλώνουν μία κατάσταση, μία συνθήκη, μία ενέργεια π.χ. ιατρικές υπηρεσίες, το ηλεκτρικό ρεύμα, μία συναυλία.

Γ ) σε διαρκή και σε καταναλωτά αγαθά. Διαρκή τα χρησιμοποιούμε περισσότερο από μία φορά, δεν αλλοιώνεται η φυσική τους υπόσταση, τα εργαλεία, ο οικιακός εξοπλισμός κλπ. Τα καταναλωτά αγαθά τα χρησιμοποιούμε μόνο μία φορά, αλλοιώνεται η φυσική τους υπόσταση π.χ. τα τρόφιμα (ψωμί, σοκολάτα, καφές).

Δ) τα καταναλωτικά και τα κεφαλαιουχικά αγαθά. Τα καταναλωτικά αγαθά ικανοποιούν τις άμεσες ανάγκες των ανθρώπων π.χ. τρόφιμα, ρούχα, ηλεκτρικός εξοπλισμός. Τα κεφαλαιουχικά αγαθά χρησιμοποιούνται στην παραγωγική διαδικασία για την παραγωγή άλλων αγαθών π.χ. εγκαταστάσεις, μηχανήματα, βιομηχανικός εξοπλισμός κλπ.

3.ΑΠΑΝΤΗΣΗ : Στο οικονομικό κύκλωμα μιας οικονομίας μπορούμε να διακρίνουμε τους τρεις βασικούς πυλώνες – παράγοντες που καθορίζουν την οικονομία, τις επιχειρήσεις, τα νοικοκυριά και το κράτος. Σε μία απλή μορφή μπορούμε να αναφέρουμε τα εξής:

Οι επιχειρήσεις παράγουν αγαθά (προϊόντα και υπηρεσίες ) και τα προσφέρουν στα νοικοκυριά και αυτά με την σειρά τους τα αγοράζουν και καταβάλλουν το αντίστοιχο χρηματικό ποσό, δύο ροές πάνω στις οποίες λειτουργεί η αγορά.

Τα νοικοκυριά προσφέρουν στις επιχειρήσεις τον παραγωγικό συντελεστή εργασία, πολύ απαραίτητο για την επιχειρήσεις και αμείβονται για αυτό με την καταβολή του αντίστοιχου μισθού – χρήματος.

Το Κράτος προσφέρει υπηρεσίες τόσο στις επιχειρήσεις όσο και στα νοικοκυριά και επιβάλλει φόρους, τέλη, δικαιώματα (χρήμα) για να μπορεί να έχει τα κατάλληλα έσοδα για να προσφέρει τις απαραίτητες υπηρεσίες (πχ στον τομέα της Παιδείας, της υγείας, των υποδομών).

Δύο βασικές παρατηρήσεις

Α) Οι ροές στο οικονομικό κύκλωμα δεν έχουν πάντα το ίδιο μέγεθος, αυτό εξαρτάται από πολλούς εσωτερικούς και εξωτερικούς παράγοντες

Β) οι ροές είναι πάντα συνεχείς, στα πλαίσια της λειτουργίας της οικονομίας.

4.ΑΠΑΝΤΗΣΗ :Ο Νόμος της ζήτησης είναι ένας από τους κορυφαίους νόμους της επιστήμης, της πολιτικής οικονομίας.

Όταν αυξάνεται η τιμή ενός αγαθού μειώνεται η ζητούμενη ποσότητα από έναν ή πολλούς καταναλωτές/ Επίσης όταν μειώνεται η τιμή ενός αγαθού αυξάνεται η ζητούμενη ποσότητα από το συγκεκριμένο αγαθό, από τον καταναλωτή ή από τους καταναλωτές.

Ο κάθε καταναλωτής επιλέγει τα αγαθά με βάση το εισόδημά του, τις ανάγκες του, τις επιθυμίες του και τις τιμές των άλλων αγαθών. Ο νόμος της ζήτησης απαιτείται να εξετασθεί όταν οι προσδιοριστικοί παράγοντες της ζήτησης παραμένουν σταθεροί, αμετάβλητοι.

5. ΑΠΑΝΤΗΣΗ :Οι παράγοντες που προκαλούν αύξηση της ζήτησης είναι οι εξής:

Α) Αύξηση εισοδήματος για τα κανονικά αγαθά

Β) Αύξηση του πληθυσμού (καταναλωτών) σε μία αγορά

Γ) Προτιμήσεις (επιλογές) των καταναλωτών

Δ) Πρόβλεψη για αύξηση του εισοδήματος στο μέλλον. Η πρόβλεψη για αύξηση της τιμής του αγαθού στο μέλλον άρα από σήμερα αυξάνω τη ζήτηση

Ε) Μείωση της τιμής του συμπληρωματικού αγαθού (π.χ. αυξάνεται η τιμή ενός Η/Υ, αυξάνεται η ζήτηση των εκτυπωτών)

ΣΤ) Αύξηση της τιμής του υποκατάστατου αγαθού (π.χ. αυξάνεται η τιμή στα μήλα, θα αυξηθεί η ζήτηση των πορτοκαλιών)

6.ΑΠΑΝΤΗΣΗ :Ο νόμος της προσφοράς είναι ένας από τους βασικούς νόμους της πολιτικής οικονομίας και διατυπώνεται ως εξής:

Όταν αυξάνεται η τιμή ενός αγαθού, αυξάνεται η προσφερόμενη ποσότητα από τον παραγωγό ή τους παραγωγούς, όταν μειώνεται η τιμή ενός αγαθού, μειώνεται η προσφερόμενη ποσότητα από τον παραγωγό ή τους παραγωγούς. Ο νόμος της προσφοράς εξετάζεται όταν οι προσδιοριστικοί παράγοντες της προσφοράς παραμένουν σταθεροί, αμετάβλητοι.

Αξίζει να επισημάνουμε ότι με την έννοια του παραγωγού, θεωρούμε όλους όσοι παράγουν και προσφέρουν αγαθά (προϊόντα ή υπηρεσίες) π.χ. έμποροι, ελεύθεροι επαγγελματίες, βιοτέχνες κλπ.

7.ΑΠΑΝΤΗΣΗ:Οι προσδιοριστικοί παράγοντες της προσφοράς είναι οι εξής, στην περίπτωση μας που προκαλούν μείωση της προσφοράς.

Α) Αύξηση των τιμών των παραγωγικών συντελεστών. Αύξηση του κόστους παραγωγής. Οι παραγωγικοί συντελεστές είναι έδαφος, εργασία, κεφάλαιο. Αν αυξηθούν οι τιμές τους, η αμοιβή τους, μειώνεται η προσφορά.

Β) Κακές, μη προβλεπόμενες καιρικές συνθήκες κυρίως για τα αγροτικά προϊόντα με συνέπειες και σε άλλα αγαθά.

Γ) Χειροτέρευση της τεχνολογίας

Δ) Μείωση του αριθμού των επιχειρήσεων που παράγουν και προσφέρουν τα συγκεκριμένα αγαθά

Ε) Πρόβλεψη για αύξηση της τιμής του αγαθού στο μέλλον, άρα τώρα μειώνουν την προσφορά τους

ΣΤ) Μείωση της τιμής του εναλλακτικού αγαθού παραγωγής, άρα αυξάνουμε την προσφορά του αγαθού που εξετάζουμε.

8.ΑΠΑΝΤΗΣΗ:Οι παράγοντες που επηρεάζουν το κόστος μιας επιχείρησης ή ενός οργανισμού μπορούν να παρουσιαστούν οι εξής:

Α) οι τιμές των παραγωγικών συντελεστών (έδαφος, εργασία, κεφάλαιο)

Β) οι τιμές των πρώτων υλών ή των έτοιμων αγαθών που χρησιμοποιούνται στην παραγωγική διαδικασία

Γ) Το κόστος της ενέργειας

Δ) Η μορφή της αγοράς (ύπαρξη ή μη ανταγωνιστών)

Ε) Οι συνθήκες του εξωτερικού περιβάλλοντος μια επιχείρησης ή ενός οργανισμού (π.χ. οικονομικό, νομικό, κοινωνικό κλπ

ΣΤ) Το επίπεδο της τεχνολογίας

9.ΑΠΑΝΤΗΣΗ:Μπορούμε να διακρίνουμε τρία είδη κόστους:

Το σταθερό κόστος μια επιχείρησης ή ενός οργανισμού περιλαμβάνει το κόστος το οποίο δεν εξαρτάται από το επίπεδο παραγωγής π.χ. το ενοίκιο, ο κεφαλαιούχος εξοπλισμός.

Το μεταβλητό κόστος μιας επιχείρησης ή ενός οργανισμού εξαρτάται από το επίπεδο της παραγωγής π.χ. πρώτες ύλες, επίπεδο εργασίας.

Το συνολικό κόστος είναι το άθροισμα των άλλων μορφών κόστους (μεταβλητό + σταθερό). Συνολικό κόστος = μεταβλητό κόστος + σταθερό κόστος).

10. ΑΠΑΝΤΗΣΗ: Ένας ορθολογικός καταναλωτής διακρίνεται να αγοράζει τα αγαθά με βάση

* το εισόδημά του
* τις ανάγκες του
* τις επιθυμίες του
* την τιμή του αγαθού
* τις τιμές των άλλων αγαθών (υποκατάστατων και συμπληρωματικών)
* την εξασφάλιση της μέγιστης δυνατής χρησιμότητας από την απόκτηση του συγκεκριμένου αγαθού

11. ΑΠΑΝΤΗΣΗ: Η έννοια «επιχειρείν» προσδιορίζεται

Α) από την μέγιστη αξιοποίηση των παραγωγικών συντελεστών

Β) από την χρησιμοποίηση της πιο αποδοτικής τεχνολογίας

Γ) από το στοιχείο «του κινδύνου» μιας αποτυχίας στη δράση της επιχείρησης

Δ) από την αντιμετώπιση των απειλών και την αξιοποίησης των ευκαιριών

Ε) από τον απαραίτητο ευρύτερο σχεδιασμό για την υλοποίηση του επιχειρηματικού σχεδίου

ΣΤ) από την αξιοποίηση του συγκριτικού πλεονεκτήματος που διαθέτει μία επιχείρηση, ένας οργανισμός

Ζ) από την σωστή αξιοποίηση του παράγοντος χρόνου

12.ΑΠΑΝΤΗΣΗ:Η καμπύλη παραγωγικών δυνατοτήτων μιας οικονομίας δείχνει τα όρια των παραγωγικών ορίων μιας επιχείρησης, ενός οργανισμού, μίας ευρύτερης οικονομίας.

Μας δείχνει τις μέγιστες δυνατές ποσότητες ενός αγαθού που μπορεί να παραχθεί, σε σχέση με κάποιο άλλο αγαθό που απαιτείται να θυσιάσουμε για την παραγωγή του.

Σε μία υποθετική οικονομία υπάρχει μία καμπύλη που δείχνει κάθε φορά τα όρια μιας επιχείρησης ή ενός οργανισμού.

Όταν η καμπύλη μετατοπιστεί προς τα δεξιά το φαινόμενο αυτό ονομάζεται οικονομική μεγέθυνση. Η ανάπτυξη, όταν η καμπύλη μετατοπιστεί αριστερά, αυτό ονομάζεται οικονομική συρρίκνωση ή ύφεση.

Οι παράγοντες που μετατοπίζουν την καμπύλη είναι οι εξής:

* η ποιότητα και η ποσότητα των παραγωγικών συντελεστών
* η βελτίωση ή η χειροτέρευση της τεχνολογίας
* ή ένας συνδυασμός των δύο άλλων παραγόντων